Πανεπιστήμιο Πελοποννήσου

Το **Πανεπιστήμιο Πελοποννήσου** '''(ΠΑ.ΠΕΛ.)''' είναι Ελληνικό Ανώτατο Εκπαιδευτικό Ίδρυμα με έδρα την Τρίπολη και παραρτήματα σε πόλεις της Περιφέρειας Πελοποννήσου (Τρίπολη, Καλαμάτα, Ναύπλιο, Κόρινθος, Σπάρτη) και της Περιφέρειας Δυτικής Ελλάδας (Πάτρα). Στο Πανεπιστήμιο Πελοποννήσου προσφέρονται 22 προγράμματα προπτυχιακών σπουδών τα οποία χορηγούν αντίστοιχους τίτλους (Bachelor ή Integrated Master) και 36 προγράμματα μεταπτυχιακών σπουδών. 

Στην Πάτρα στεγάζεται η **Πολυτεχνική Σχολή** του Πανεπιστημίου Πελοποννήσου, η οποία στεγάζει τα τμήματα Ηλεκτρολόγων Μηχανικών & Μηχανικών Υπολογιστών και Μηχανολόγων Μηχανικών.

Το έμβλημα του ιδρύματος είναι ο Πέλοπας.

## Ιστορία
Το Πανεπιστήμιο Πελοποννήσου ιδρύθηκε με το Προεδρικό Διάταγμα 13/2000. Έχει ως έδρα του την Τρίπολη και αναπτύσσεται σε επίπεδο ολοκληρωμένων Σχολών στις πρωτεύουσες των Νομών της Περιφέρειας Πελοποννήσου, Τρίπολη, Καλαμάτα, Σπάρτη, Ναύπλιο και Κόρινθος καθώς και στην Πάτρα.

Η λειτουργία του Πανεπιστημίου εγκαινιάστηκε στις **20 Σεπτεμβρίου 2002** με την έναρξη λειτουργίας του Τμήματος Επιστήμης και Τεχνολογίας Υπολογιστών και του Τμήματος Επιστήμης και Τεχνολογίας Τηλεπικοινωνιών της Σχολής Θετικών Επιστημών και Τεχνολογίας.

Τον Μάϊο 2019 με το Νόμο 4610 για Συνέργειες Πανεπιστημίων και Τ.Ε.Ι., τόσο το πρώην Τ.Ε.Ι. Πελοποννήσου  στη πόλη της Καλαμάτας όσο και η Σχολή Τεχνολογικών Εφαρμογών του πρώην Τ.Ε.Ι. Δυτικής Ελλάδας στη πόλη της Πάτρας, εντάχθηκαν στο Πανεπιστήμιο Πελοποννήσου. 

Στόχος της ίδρυσης και λειτουργίας του Πανεπιστημίου Πελοποννήσου είναι η δημιουργική συμβολή στην ανάπτυξη της τριτοβάθμιας εκπαίδευσης στην ελληνική περιφέρεια, με υψηλές ποιοτικές προδιαγραφές που να ανταποκρίνονται ως προς το περιεχόμενο των σπουδών, την έρευνα και τη διδασκαλία στις απαιτήσεις ενός σύγχρονου Πανεπιστημίου με εθνική, ευρωπαϊκή και διεθνή εμβέλεια.

Το Πανεπιστήμιο Πελοποννήσου αναφέρεται στην Ελλάδα και στον Ελληνισμό, φιλοδοξώντας να αποκτήσει ισχυρούς δεσμούς με την ελληνική ομογένεια και να καταστεί ένας πόλος συνεργασίας και πνευματικής δημιουργίας για τους απανταχού Έλληνες.

Η Πρυτανεία του Πανεπιστήμιου στεγάζεται κοντά στο κέντρο της πόλης, στο σπίτι όπου γεννήθηκε ο ποιητής Κώστας Καρυωτάκης.

## Σχολές και τμήματα
Το Πανεπιστήμιο Πελοποννήσου προσφέρει **προπτυχιακές**, **μεταπτυχιακές** και **διδακτορικές** σπουδές, καθώς και **μεταδιδακτορική έρευνα** και επιμορφωτικές δράσεις δια βίου μάθησης. 

## Προπτυχιακά Προγράμματα Σπουδών

## Μεταπτυχιακά Προγράμματα Σπουδών
36 μεταπτυχιακά προγράμματα (5 στα αγγλικά και 8 σε συνεργασία με ελληνικά και ξένα πανεπιστήμια):

### Τμήμα Φιλολογίας
*Αρχαία και Νέα Ελληνική Φιλολογία.
*Βυζαντινός κόσμος: Η σχέση του με την Αρχαιότητα και το Νεότερο Ελληνισμό (σε συνεργασία με το Ινστιτούτο Έρευνας Βυζαντινού Πολιτισμού (ΙΝ.Ε.Β.Υ.Π.), Ε.Π.Ι. του Πανεπιστημίου Πελοποννήσου).

### Τμήμα Πολιτικής Επιστήμης και Διεθνών Σχέσεων
*Διακυβέρνηση και Δημόσιες Πολιτικές.
*Μεσογειακές Σπουδές (Κοινό Μεταπτυχιακό Δίπλωμα του Τμήματος Πολιτικής Επιστήμης και Διεθνών Σχέσεων του Πανεπιστημίου Πελοποννήσου και του Τμήματος Οικονομικής και Χρηματοοικονομικής Επιστήμης του Πανεπιστημίου Νεάπολις Πάφου της Κύπρου).
*Παγκόσμιες Προκλήσεις και Συστήματα Αναλύσεων.
*Τοπική και Περιφερειακή Ανάπτυξη και Αυτοδιοίκηση (σε συνεργασία με το Τμήμα Διοίκησης Επιχειρήσεων του Πανεπιστημίου Πειραιώς και του Τμήματος Οικονομικών Επιστημών του Πανεπιστημίου Θράκης).

### Τμήμα Πληροφορικής και Τηλεπικοινωνιών
*Διαστημική Επιστήμη, Τεχνολογίες και Εφαρμογές.

### Τμήμα Θεατρικών Σπουδών
*Δραματική Τέχνη και Παραστατικές Τέχνες στην Εκπαίδευση και Δια Βίου Μάθηση.
*Θέατρο και Κοινωνία: Θεωρία, Σκηνική Πράξη και Διδακτική.

### Τμήμα Πληροφορικής και Τηλεπικοινωνιών
*Επιστήμη Υπολογιστών.
*Σύγχρονες Ασύρματες Επικοινωνίες.
*Διαστημική Επιστήμη, Τεχνολογίες και Εφαρμογές (σε συνεργασία με το Εθνικό Αστεροσκοπείο Αθηνών).
*Επιστήμη Δεδομένων (σε συνεργασία με το Εθνικό Κέντρο Έρευνας Φυσικών Επιστημών "Δημόκριτος").

### Τμήμα Οικονομικών Επιστημών
*Οργάνωση και Διοίκηση Δημοσίων Υπηρεσιών, Δημοσίων Οργανισμών και Επιχειρήσεων.

### Τμήμα Λογιστικής Και Χρηματοοικονομικής
*Λογιστική και Χρηματοοικονομική.
*Διοίκηση και Χρηματοοικονομικός Σχεδιασμός για Στελέχη Δημοσίου και Ιδιωτικού Τομέα.

### Τμήμα Οργάνωσης και Διαχείρισης Αθλητισμού
*Οργάνωση και Διαχείριση Αθλητικών Δραστηριοτήτων για άτομα με αναπηρίες (Α.με.Α.)
*Διοίκηση Αθλητικών Οργανισμών και Επιχειρήσεων.
*Ολυμπιακές Σπουδές, Ολυμπιακή Παιδεία, οργάνωση και Διαχείριση Ολυμπιακών Εκδηλώσεων.
*Ηθική και Ακεραιότητα στον Αθλητισμό (στο πλαίσιο του προγράμματος Erasmus Mundus σε συνεργασία με το Πανεπιστήμιο Swansea (Ηνωμένο Βασίλειο), το Πανεπιστήμιο Katholieke (Βέλγιο), το Πανεπιστήμιο Pompeu Fabra (Ισπανία), το Πανεπιστήμιο Charles (Τσεχία), το Πανεπιστήμιο Johannes Gutenberg (Γερμανία)).

### Τμήμα Ιστορίας, Αρχαιολογίας και Διαχείρισης Πολιτισμικών Αγαθών
*Cultural Heritage Materials and Technologies (σε συνεργασία με το ΕΚΕΦΕ Δημόκριτος και το Εθνικό Αστεροσκοπείο Αθηνών).
*Νεότερη και Σύγχρονη Ιστορία: Νέες θεωρήσεις και προοπτικές.

### Τμήμα Κοινωνικής και Εκπαιδευτικής Πολιτικής
*Εκπαιδευτική Πολιτική: Σχεδιασμός, Ανάπτυξη και Διοίκηση.
*Κοινωνική Πολιτική.
*Πολιτική Ανώτατης Εκπαίδευσης: Θεωρία και Πράξη (σε συνεργασία με το Τμήμα Επιστημών της Εκπαίδευσης και Κοινωνικής Εργασίας της Σχολής Ανθρωπιστικών και Κοινωνικών Επιστημών του Πανεπιστημίου Πατρών και το Παιδαγωγικό Τμήμα Δημοτικής Εκπαίδευσης του Πανεπιστημίου Αιγαίου).

### Τμήμα Ηλεκτρολόγων Μηχανικών και Μηχανικών Υπολογιστών
* Τεχνολογίες και Υπηρεσίες Ευφυών Συστημάτων Πληροφορικής και Τηλεπικοινωνιών
* Σύγχρονες Εφαρμογές Συστημάτων Ηλεκτρικής Ενέργειας

### Τμήμα Μηχανολόγων Μηχανικών
* Μηχανολογικός Σχεδιασμός με Ψηφιακές Τεχνολογίες

### Τμήμα Πολιτικών Μηχανικών
* Προστασία Κατασκευών από Φυσικές Καταστροφές

## Διδακτορικές σπουδές
Ο τρίτος κύκλος σπουδών του Πανεπιστημίου Πελοποννήσου αφορά στην οργάνωση Διδακτορικών Προγραμμάτων Σπουδών (Δ.Π.Σ.), με ελάχιστη διάρκεια τριών (3) ακαδημαϊκών ετών, η επιτυχής ολοκλήρωση των οποίων οδηγεί στο επίπεδο οκτώ (8) του Εθνικού και Ευρωπαϊκού Πλαισίου Προσόντων, σύμφωνα με το άρθρο 47 του ν. 4763/2020.

Οι διδακτορικές σπουδές στα Τμήματα του ΠΑΠΕΛ αποσκοπούν στην προαγωγή της πρωτότυπης επιστημονικής έρευνας και στην ουσιαστική συνεισφορά στην εξέλιξη της γνώσης τουλάχιστον σε έναν (1) επιστημονικό κλάδο και οδηγούν στην απόκτηση διδακτορικού διπλώματος μετά την εκπόνηση και επιτυχή υποστήριξη διδακτορικής διατριβής.

Τα προγράμματα σπουδών τρίτου κύκλου στα Τμήματα του ΠΑΠΕΛ περιλαμβάνουν την υποχρεωτική εκπόνηση διδακτορικής διατριβής σε αντικείμενο που σχετίζεται με την επιστημονική περιοχή του Τμήματος και δύνανται να περιλαμβάνουν αυτοτελές πρόγραμμα μαθημάτων διδακτορικών σπουδών, το οποίο συνίσταται στην παρακολούθηση και επιτυχή περάτωση ολοκληρωμένου κύκλου μαθημάτων ή άλλων εκπαιδευτικών ή ερευνητικών δραστηριοτήτων, που αντιστοιχούν κατ’ ελάχιστον σε τριάντα (30) πιστωτικές μονάδες (European Credit Transfer and Accumulation System ECTS). 

## Μεταδιδακτορική Έρευνα
Το Πανεπιστήμιο Πελοποννήσου παρέχει τη δυνατότητα σε επιστήμονες για τη διεξαγωγή Μεταδιδακτορικής Έρευνας σε τομείς που εμπίπτουν στα ερευνητικά ενδιαφέροντα και στα γνωστικά αντικείμενα των Τμημάτων του. 

Ως μεταδιδακτορική έρευνα χαρακτηρίζεται η έρευνα που διεξάγεται σε ακαδημαϊκή μονάδα του Πανεπιστημίου Πελοποννήσου από ερευνητή που είναι κάτοχος Διδακτορικού Διπλώματος και γίνεται δεκτός από το Τμήμα στο πλαίσιο επικαιροποίησης σπουδών σε σχέση με προηγμένη έρευνα. 

Βασικοί στόχοι της διεξαγωγής μεταδιδακτορικής έρευνας στο Πανεπιστήμιο Πελοποννήσου είναι  οι κάτωθι: 

* η επέκταση των αποτελεσμάτων της διδακτορικής διατριβής του ερευνητή σε νέες επιστημονικές κατευθύνσεις που ενδιαφέρουν το Τμήμα
* η ανάπτυξη νέων ερευνητικών περιοχών στο Τμήμα, συναφών με την επιστημονική περιοχή της διατριβής του ερευνητή
* η συμβολή στην προσέγγιση ειδικών ερευνητικών προβλημάτων που απασχολούν το Τμήμα
* η ενίσχυση επιστημόνων ικανών να συμβάλλουν στην πρόοδο της επιστήμης, της έρευνας και των εφαρμογών
* η ανάδειξη του ακαδημαϊκού κύρους και η διεθνής διάκριση του ερευνητικού έργου του Πανεπιστημίου

## Ακαδημαϊκή αξιολόγηση
Το 2016 το Πανεπιστήμιο Πελοποννήσου αξιολογήθηκε από την Αρχή Διασφάλισης και Πιστοποίησης της Ποιότητας στην Ανώτατη Εκπαίδευση (ΑΔΙΠ) και έλαβε συνολικά Θετική αξιολόγηση.

## Δείτε επίσης
* Πολυτεχνείο
* Ανώτατα Εκπαιδευτικά Ιδρύματα στην Ελλάδα

## Παραπομπές


## Εξωτερικοί σύνδεσμοι
* Πανεπιστήμιο Πελοποννήσου - Επίσημη Ιστοσελίδα 

Κατηγορία:Πανεπιστήμια στην Ελλάδα
Κατηγορία:Περιφέρεια Πελοποννήσου
Κατηγορία:Πανεπιστήμιο Πελοποννήσου